Oryza glumaepatula
Plantae — Angiospermae Monocotyledones  Commelinidae  Ordo : Poales  Familia : Poaceae  Subfamilia : Bambusoideae  Tribus : Oryzeae  Genus : Oryza  Species : O. glumaepatula  Oryza glumaepatula  Steud.   Oryza glumaepatula est species Poacearum, O. sativae productricis cerealis oryzae cognata, quae in media America, America australi et praesertim Amazonia sponte gignit. Ibi in Surinamia medio saeculo XIX culta est. Etiam recentius populus Guató regionis Pantanal semina silvestria O. glumaepatulae colligebant, sole siccabant, elixabant. An hanc speciem sub nomine avena, ab indigenis usitatam, inter flumina Madeira et Tapajós reppererint illi qui cum Francisco de Orellana Amazonum flumen (primi omnium nobis cognitorum) anno 1541 navigabant, incertum est: "Hic multum maizium repertum est (ibidemque multa avena) e quo Indi panem conficiunt optimumque vinum modo cervesiae quod hic valde abundat". Eadem in regione abhinc fere 4 000 annis fortasse domesticata est, testibus archaeologis qui phytolitha magnitudinis semper crescentis, aut huius aut cognatae speciei, in effossione loci olim habitati Monte Castelo provinciae Rondoniae.